KUNSILL EWROPEW IL-PRESIDENT MT Brussell, 28 ta' Ġunju 2013 EUCO 151/13 PRESSE 303 PR PCE 134 Kummenti mill-President Herman Van Rompuy wara l-ewwel sessjoni tal-Kunsill Ewropew Ippermettuli ninfurmakom dwar l-eżitu tal-ewwel jum ta' ħidma tal-Kunsill Ewropew. Saħansitra qabel ma bdejna, kienet diġà ġurnata produttiva ħafna għall-Unjoni Ewropea. Tard ilbieraħ filgħaxija: ittieħdet deċiżjoni tajba mill-Ministri tal-Finanzi dwar kif jiġu ristrutturati u riżolti l-banek li qed ifallu. Dalgħodu: l-aħħar ostakolu għat-tnedija tal-baġit pluriennali tal-Unjoni ġie eliminat bi qbil bejn il-Kunsill u l-Parlament fl-ogħla livell, innegozjat flimkien mal-President tal-Kummissjoni. Il-laqgħa tagħna tal-lejla kienet iddedikata għal żewġ kwistjonijiet urġenti. Il-ġlieda kontra l-qgħad fost iż-żgħażagħ u l-promozzjoni tal-investiment għal intrapriżi żgħar u ta' daqs medju. Fir-rigward tal-qgħad fost iż-żagħżagħ, din il-laqgħa kienet punt ta' konverġenza. Dan huwa sinjal tal-mobilizzazzjoni wiesgħa li qed tikber fl-Ewropa kollha. Ingħaqdu magħna – għall-ewwel darba – l-imsieħba soċjali tal-UE, li jirrappreżentaw kemm in-negozji kbar kif ukoll l-SMEs, is-servizzi pubbliċi, it-trade unions, u kellna skambju ta' fehmiet tajjeb. Il-livelli tal-qgħad jinsabu f'livelli għoljin allarmanti ħafna – li jostru ħafna realtajiet u kawżi differenti li spiss huma profondi. U aħna ma ninsabu taħt l-ebda illużjoni: il-problema mhux se tiġi solvuta mil-lum għal għada. Iżda ma hemm l-ebda raġuni għaliex għandu jkollna mentalità ta' "missjoni impossibbli". Determinazzjoni komuni u azzjonijiet immedjati jistgħu jagħmlu differenza. Huwa għalhekk li llejla aħna ħadna għadd ta' deċiżjonijiet li jistgħu u ser joħolqu l-impjiegi. L-intensifikazzjoni u l-aċċellerazzjoni ta' azzjonijiet bħall-Inizjattiva favur l-Impjieg taż-Żgħażagħ jew il-Garanziji għaż-Żgħażagħ - biex jiżi żgurat li fi żmien 4 xhur mit-tluq mill-iskola jew minn meta żagħżugħ jispiċċa mingħajr impjieg, kull żagħżugħ ikollu offerta tajba għal impjieg, edukazzjoni jew taħriġ. Għal dan il-għan, l-ewwel nett, l-Inizjattiva favur l-Impjieg taż-Żgħażagħ ser tiġi antiċipata, bl-infiq ikkonċentrat fuq l-ewwel sentejn. It-tieni nett, il-flessibbiltà offruta mill-Qafas Finanzjarju Pluriennali (MFF) kif maqbul dalgħodu, tfisser li l-fondi mhux minfuqa jmorru f'fond u ser jintużaw primarjament biex jappoġġaw l-impjiegi, speċjalment għaż-żgħażagħ, iżda wkoll għal oqsma oħra ta' tkabbir bħall-innovazzjoni u r-riċerka. Effettivament, il-flessibbiltà tfisser li minbarra l-EUR 6 biljun li kienu rriservati minna fi Frar, ser ikun hemm sostanzjalment aktar disponibbli għall-Inzijattiva favur l-Impjiegi taż-Żgħażagħ: skont il-projezzjonijiet, mill-inqas total ta' EUR 8 biljun. Din hija aħbar tabja. U ninsab kuntent ukoll li bil-baġit il-ġdid dawn il-programmi ser ikunu jistgħu jibdew kif previst mill-1 ta' Jannar. Ħadna deċiżjonijit oħra -- pereżempju l-promozzjoni ta' mobbiltà transkonfinali, inkluż għal taħriġ vokazzjonali, kif ukoll apprendistati ta' kwalità għolja. Dawn ser jgħinu biex jingħelbu ostakli, waqt li jagħtu perspettiva lil mijiet ta' eluf ta' żgħażagħ. Iżda dan mhux kollox. Il-politiki dwar l-impjiegi huma prinċipalment ir-responsabbiltà tal-gvernijiet nazzjonali, filwaqt li l-Unjoni Ewropea tappoġġa l-isforzi nazzjonali. Flimkien għandna aktar għodda, nistgħu noffru aktar soluzzjonijiet. Il-mexxejja huma ħerqana biex jiskambjaw l-esperjenzi u l-aħjar prattiki, bilateralment jew pereżempju l-ġimgħa d-dieħla f'Berlin. Il-laqgħa tal-lum turi li l-mexxejja jikkunsidraw li l-qgħad fil-pajjiżi kollha tagħna, anke jekk huwa kwistjoni għall-gvernijiet nazzjonali, huwa wkoll responsabbiltà konġunta. Ekonomikament, soċjalment, politikament. It-tieni fokus tagħna llejla kien fuq il-finanzjament tal-ekonomija. B'mod speċjali l-SMEs, waqt li huma l-entitajiet li jħaddmu l-aktar żgħażagħ, huma milquta minn kondizzjonijiet stretti ta' self. Anke issa li naqsu d-differenzi fir-rendiment tad-dejn sovran, l-aċċess għall-kreditu għal ditti jibqa' irregolari ħafna fl-Unjoni. Biex din is-sitwazzjoni tiġi solvuta b'mod permanenti, qed nistabbilixxu unjoni bankarja – u qiegħed isir progress tajjeb. Iżda huwa evidenti li ma nistgħux nistennew sakemm issir funzjonali. Għalhekk illejla aħna qbilna dwar azzjonijiet ta' investiment sostanzjali għall-Ewropa, b'fokus qawwi fuq l-SMEs. L-idea hija li jiżdiedu s-sinerġiji bejn il-baġit tal-UE u l-Bank Ewropew tal-Investiment, sabiex jiġu promossi investimenti privati għall-finanzjament ta' miljuni ta' SMEs. Il-Bank Ewropew tal-Investiment ser ikollu rwol ċentrali, billi juża ż-żieda ta' kapital ta' EUR 10 biljun li diġà qiegħed jitħaddem. Illejla aħna smajna mingħand il-President tal-BEI Werner Hoyer dwar kif il-bank diġà identifika mijiet ta' biljuni ta' euro għal proġetti ta' investiment, proġetti li mingħajr l-investiment pubbliku ma jsirux. Għalhekk, anke jekk is-sitwazzjoni hija diffiċli, hemm opportunitajiet. Illejla ddiskutejna wkoll dwar il-politiki ekonomiċi tal-Istati Membri. Infatti aħna kkonkludejna ċ-ċiku ta' koordinazzjoni annwali, is-Semestru Ewropew. Dan jgħin lill-Istati Membri biex iżommu l-wegħdiet li jagħmlu lilhom infushom, u huwa għalhekk li ġie stabbilit tliet snin ilu. Huwa jaħdem għal għan kondiviż: biex kull pajjiż jirrestawra jew jiżgura prinċipji fundamentali ekonomiċi fis-sod u jmexxi r-riformi strutturali 'l quddiem. Fuq perijodu twil, dan huwa l-uniku mezz kif jiġu ppreservati l-mudelli soċjali tagħna u l-kompetittività tagħna, biex jinħolqu l-impjiegi. Il-lejla t-tajba, u niltaqgħu għada – fejn ser nitkellmu dwar l-Unjoni Ekonomika u Monetarja, speċjalment l-unjoni bankarja, il-prospetti għall-adeżjoni għall-Balkani u kwistjonijiet oħra ta' politika barranija. ___________________